Grans les xiques del Club Handbol Asvian Asesores Burjassot
2025-07-24

No es van poder alçar amb la victòria final però el lliurament i l’esforç de les xiques que componen l’equip sènior femení del Club Handbol Asvian Asesores de Burjassot va quedar patent en la pista del Pavelló Cobert.

Després de mesos de competició i de realitzar una gran temporada, l’equip arribava a la final de la Copa Federació i s’enfrontava a l’equip juvenil d’Onda. Un partit molt renyit en el qual la força, les ganes d’alçar-se amb la victòria final i el treball d’equip de les de Burjassot es va plasmar durant cada minut del partit. Partit al que no van faltar el regidor d’Esports, Manuel Pérez Menero i la regidora de Serveis Socials, Olga Camps, que van animar des de la graderia i van brindar el seu suport al club en un partit tan important.

Encara que el resultat final no va ser favorable per a les esportistes burjassoteres, és digna d’esment la seua dedicació i la gran temporada que han realitzat i que els anima a continuar treballant dur.